CELEX: 32020D0545
Language: sk
Date: 2020-04-17 00:00:00
Title: Rozhodnutie Európskeho parlamentu a Rady (EÚ) 2020/545 zo 17. apríla 2020 o mobilizácii nástroja flexibility na financovanie okamžitých rozpočtových opatrení v kontexte epidémie COVID-19 a posilnenie Európskej prokuratúry

21.4.2020   
               
               
                  SK
               
               
                  Úradný vestník Európskej únie
               
               
                  L 125/1
               
            
         ROZHODNUTIE EURÓPSKEHO PARLAMENTU A RADY (EÚ) 2020/545
         zo 17. apríla 2020
         o mobilizácii nástroja flexibility na financovanie okamžitých rozpočtových opatrení v kontexte epidémie COVID-19 a posilnenie Európskej prokuratúry
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (1), a najmä na jej bod 12,
         so zreteľom na návrh Európskej komisie,
         keďže:
         
                     (1)
                  
                  
                     Účelom nástroja flexibility je umožniť financovanie jasne určených výdavkov, ktoré nemožno financovať v rámci stropov, ktoré sú k dispozícii pre jeden alebo viacero iných okruhov.
                  
               
                     (2)
                  
                  
                     Strop ročnej sumy, ktorá je k dispozícii pre nástroj flexibility, predstavuje 600 000 000 EUR (v cenách roku 2011), ako je stanovené v článku 11 nariadenia Rady (EÚ, Euratom) č. 1311/2013 (2), pričom táto suma sa v prípade potreby zvýši o prepadnuté sumy sprístupnené v súlade s odsekom 1 druhým pododsekom uvedeného článku.
                  
               
                     (3)
                  
                  
                     S cieľom riešiť výzvy v kontexte epidémie COVID-19 je naliehavo potrebné mobilizovať sumy na financovanie vhodných opatrení. Rovnako je potrebné zabezpečiť financovanie potrebného posilnenia Európskej prokuratúry.
                  
               
                     (4)
                  
                  
                     Po preskúmaní všetkých možností prerozdelenia rozpočtových prostriedkov v rámci stropu výdavkov pre okruh 3 (Bezpečnosť a občianstvo) je nevyhnutné mobilizovať nástroj flexibility na doplnenie finančných prostriedkov vo všeobecnom rozpočte Únie na rozpočtový rok 2020 nad strop okruhu 3 o sumu 73 300 000 EUR na financovanie okamžitých opatrení v kontexte epidémie COVID-19 a posilnenie Európskej prokuratúry.
                  
               
                     (5)
                  
                  
                     Na základe očakávaného profilu platieb by mali byť platobné rozpočtové prostriedky zodpovedajúce mobilizácii nástroja flexibility pridelené v priebehu dvoch rozpočtových rokov.
                  
               
                     (6)
                  
                  
                     Toto rozhodnutie súvisí s financovaním zahrnutým do opravného rozpočtu č. 1 k všeobecnému rozpočtu Európskej únie na rok 2020. S cieľom zabezpečiť súlad s týmto opravným rozpočtom by sa toto rozhodnutie malo začať uplatňovať dňom jeho prijatia,
                  
               PRIJALI TOTO ROZHODNUTIE:
         
            Článok 1
            
               1.   V rámci všeobecného rozpočtu Únie na rozpočtový rok 2020 sa mobilizuje nástroj flexibility na poskytnutie sumy vo výške 73 300 000 EUR vo viazaných rozpočtových prostriedkoch v okruhu 3 (Bezpečnosť a občianstvo).
               Táto suma sa použije na financovanie okamžitých opatrení v kontexte epidémie COVID-19 a posilnenie Európskej prokuratúry.
            
            
               2.   Na základe očakávaného profilu platieb sa platobné rozpočtové prostriedky zodpovedajúce uvedenej mobilizácii nástroja flexibility odhadujú takto:
               
                           a)
                        
                        
                           43 300 000 EUR v roku 2020;
                        
                     
                           b)
                        
                        
                           30 000 000 EUR v roku 2021.
                        
                     Konkrétne sumy platobných rozpočtových prostriedkov na jednotlivé rozpočtové roky budú schválené v súlade s ročným rozpočtovým postupom.
            
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 17. apríla 2020.
         
         
            V Bruseli 17. apríla 2020
            
               
                  Za Európsky parlament
               
               
                  Predseda
               
               D. M. SASSOLI
            
            
               
                  Za Radu
               
               
                  Predseda
               
               G. GRLIĆ RADMAN
            
         
         
            (1)  Ú. v. EÚ C 373, 20.12.2013, s. 1.
         
            (2)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).